את מה שקורה בצמרת טבלת שוברי הקופות השבוע אפשר להגדיר בעיקר כ"הלם": אחרי שנה באמת כושלת לסרטי אימה, דווקא אחרי שהיה נראה שאת פרת המוקומנטרי-במצלמת-כתף (זוכרים? פרת הכסף הזו, שבימי "פרויקט המכשפה מבלייר" הייתה עגלה קטנה ותמימה והתנפחה למימדים מפלצתיים), בא פעילות על טבעית 3 ומרוויח 50 מיליון דולר בסוף השבוע הראשון שלו. אפשר אולי להאשים בהצלחה הזו את הבמאים - אריאל שולמן והנרי ג'וסט, יוצרי "קאטפיש" המדובר - ואולי את העובדה שהאלווין מתקרב. ובכל זאת, קצת לא ברור איך פריקוול שאריות-מחוממות למותג המצליח הזה, שהיה חדשני במידת מה כשיצא, עוקף ב-8 מיליון דולר את הרווחים של קודמו בסוף השבוע הראשון שלו בקופות.
לא שבהמשך הטבלה נרשמו הישגים שהיו מאיימים על "פעילות על טבעית" גם אם היה מרוויח קצת פחות: פוטלוס במקום השני שומר על הקרב הצמוד שלו עם פלדה אמיתית מהשבוע שעבר, כשהראשון מרוויח 11.1 מיליון דולר והשני 11 מיליון דולר עגולים. עם זאת, ל"פוטלוס" לא הייתה את הפתיחה הגדולה והמרשימה של "פלדה אמיתית", ולכן הוא כבר לעולם לא יצמצם את הפער האמיתי: "פלדה אמיתית", בתום שלושה שבועות, כבר כמעט ב-67 מיליון דולר (בעיקר בזכות הבאזז החיובי סביבו כסרט משפחתי שאינו כולל חיות מצוירות), בעוד ש"פוטלוס" מסתפק ב-31 מיליון דולר. שלושת המוסקטרים, הפקת האקשן-הרפתקאות של פול ו.ס אנדרסון פותחת חלש במיוחד - 8.7 מיליון דולר, נתון מאיים לעומת התקציב הגבוה שלו (90 מיליון דולר). עם זאת, "המוסקטרים" נהנים כבר מזה מספר שבועות מהצלחה עולמית סבירה, שהביאה להם עד כה 50 מיליון דולר (יחד עם הנתון הנ"ל מארצות הברית), ועל כן יש לצפות כי לא יהיה מדובר בכישלון מוחץ. משחקי שלטון ממשיך עם רווחים צנועים ומכובדים - 4.8 מיליון דולר, כמעט 30 מיליון דולר סך הכל.
את הטבלה ממשיכים במקום השישי סיפורו של דולפין (4.5 מיליון דולר, כמעט 65 מיליון סך הכל) ומאניבול המדובר (.1 מיליון דולר, כמעט 64 מיליון סך הכל) בשביעי. במקום השמיני והתשיעי - שני כשלונות מוחצים: ג'וני אינגליש 2 של רואן אטקינסון, האיש שהיה פעם מיסטר בין והפתן השחור, מסוגל להביא בימינו רק 3.7 מיליון דולר בסוף השבוע הראשון של הסרט שלו. אפילו את האפיל שהיה לו לאיזו תקופה לילדים הוא כנראה איבד לגמרי. במקום התשיעי נמצא "The Thing", הפריקוול לסרט האימה הקלאסי משנות ה-80, שמביא רק 3.1 מיליון דולר (14 מיליון סך הכל). את הטבלה נועל 50/50, עם 2.8 מיליון דולר וכ-29 מיליון סך הכל.